Reën, vinnige reaksie tem brand by Groot-Brakrivier | Netwerk24
Reën, vinnige reaksie tem brand by Groot-Brakrivier
Deur Cara-Lee Dorfling 09 Oktober 2019 12:19
Spoedige optrede en ligte reën het daartoe bygedra dat 'n veldbrand naby die Groot-Brakrivier vinnig onder beheer gebring is.
Die brand het Dinsdagaand in 'n bergagtige gebied by Voorbrug, aan George se kant van die Groot-Brakrivier, gewoed.
Volgens Nickey le Roux, woordvoerder vir die Mosselbaai-munisipaliteit, was geen mense, huise of voertuie in gevaar nie.
Die veldbrand woed Dinsdagaand in die berge by Voorbrug in die Groot-Brakrivier-omgewing.
Die munisipaliteit se brandweer, asook 'n brandspan van die Garden Route-distriksmunisipaliteit het gewerk om die brand te blus.
Die gebied waar die vlamme gewoed het is deur Le Roux as onherbergsaam beskryf en toegang tot die onderskeie brandpunte was soms moeilik bereikbaar.
"Daar was baie goeie samewerking tussen al die noodspanne. Verskeie brandlyne is vir die vier windrigtings opgestel en die brand is so onder beheer gebring."
'n Gedeelte van die R102-pad, tussen die Glentana-afrit en die Morrison- en Stasieweg-afrit, was tydelik vir verkeer gesluit, maar Le Roux meen dit was bloot om die brandbestryding te fasiliteer.
Brandbestryders en noodpersoneel op die toneel.
'n Reënbui wat later die aand uitgesak het, het ook gehelp om die brand omstreeks middernag onder beheer te kry.
Herman Pieters, kommunikasiebeampte vir die Garden Route-distriksmunisipaliteit, sê die brand het oor 'n gebied van 2,5 tot 3 hektaar gewoed.
"Volgens die distriksmunisipaliteit se brandbestryders is geen lewens verloor of infrastruktuur beskadig nie.
"Op die oomblik word die brand(gebied) gefynkam om alle warm kolle te blus. Daar is wel 'n wind van ongeveer 25 km/h, maar dit reën terselfdertyd wat beteken dat dit die brandbestryding vergemaklik," sê Pieters.